b'\n_START_ARTICLE_\nB-sarja (jalkapallo)\n_START_PARAGRAPH_\nB-sarja oli Suomen Palloliiton alaisista jalkapallosarjoista toiseksi korkein sarjataso vuosina 1930\xe2\x80\x931935. Vuonna 1936 sarja muodostettiin kiinte\xc3\xa4lle pohjalle, jolloin edellisell\xc3\xa4 kaudella varsinaisessa sarjassa menestyneet saivat siin\xc3\xa4 paikan. N\xc3\xa4in syntyi It\xc3\xa4\xe2\x80\x93L\xc3\xa4nsi-sarja, joka vastasi toiminnaltaan my\xc3\xb6hemp\xc3\xa4\xc3\xa4 Suomensarjaa jokseenkin t\xc3\xa4ydellisesti. V\xc3\xa4lirauhan kautena 1940-1941 B-sarja palasi nimikkeen\xc3\xa4 viel\xc3\xa4 yhdeksi kaudeksi, t\xc3\xa4ll\xc3\xb6in sarja pelattiin yksilohkoisena. Kausien 1930-1935 B-sarja voidaan jakaa kahteen vaiheeseen. Ensiksi suoritettiin piireiss\xc3\xa4 karsintakilpailuja joko sarja- tai cupmuotoisina, jonka j\xc3\xa4lkeen piirien parhaat selviytyiv\xc3\xa4t varsinaiseen B-sarjaan, joka yleens\xc3\xa4 sis\xc3\xa4lsi sarjan lis\xc3\xa4ksi my\xc3\xb6s pudotuspelikierroksia. Kauden 1930 B-sarja esimerkiksi pelattiin kokonaan cup-j\xc3\xa4rjestelm\xc3\xa4ll\xc3\xa4. Joukkueet, jotka eiv\xc3\xa4t nousseet B-sarjasta A-sarjaan, eiv\xc3\xa4t saaneet my\xc3\xb6sk\xc3\xa4\xc3\xa4n mink\xc3\xa4\xc3\xa4nlaista etuoikeutta p\xc3\xa4\xc3\xa4st\xc3\xa4 suoraan seuraavan kauden B-sarjan varsinaiseen kilpailuun, vaan joutuivat j\xc3\xa4lleen aloittamaan kautensa piirin sarjoissa. Ajoittain edellisell\xc3\xa4 kaudella A-sarjasta pudonneet joukkueet vapautettiin t\xc3\xa4st\xc3\xa4 alkukarsinnasta.\n_START_SECTION_\nHistoria\n_START_PARAGRAPH_\nVuosina 1908-1929 Suomen mestaruudesta pelattiin cup-muotoisesti. Eri sarjatasoja tai -luokkia ei ollut, vaan kaikki joukkueet pelasivat samassa kilpailussa, joka yleens\xc3\xa4 aloitettiin siten, ett\xc3\xa4 maa jaettiin alueisiin matkakustannusten v\xc3\xa4hent\xc3\xa4miseksi ja alueiden parhaat kohtasivat sitten kilpailun viimeisill\xc3\xa4 kierroksilla._NEWLINE_Vuonna 1930 p\xc3\xa4\xc3\xa4tettiin Suomen mestaruus ensimm\xc3\xa4isen kerran ratkaista sarjamuotoisella kilpailulla. Sarja nimettiin Suomen sarjaksi. Kev\xc3\xa4\xc3\xa4n karsintojen j\xc3\xa4lkeen A-sarjaan selviytyi kahdeksan joukkuetta. B-sarjaan kelpuutettiin SPL:n vuosikokouksen p\xc3\xa4\xc3\xa4t\xc3\xb6ksen mukaan 7 joukkuetta , yksi kustakin SPL:n piirist\xc3\xa4. Ennen varsinaisen sarjan (cup-kilpailu) alkua piireiss\xc3\xa4 suoritettiin kuitenkin karsintoja piirin edustajan valitsemiseksi. Joissakin piireiss\xc3\xa4 joukkueet B-sarjaan ratkesivat samassa yhteydess\xc3\xa4 kuin A-sarjaankin._NEWLINE_Vuosina 1931-1935 sarjaj\xc3\xa4rjestelm\xc3\xa4 koki useita muutoksia, mutta periaate pysyi samana. Alkusarjat pelattiin piirien j\xc3\xa4rjest\xc3\xa4min\xc3\xa4, jonka j\xc3\xa4lkeen Palloliitto j\xc3\xa4rjesti tarvittaessa alueiden v\xc3\xa4lisi\xc3\xa4 karsintaotteluja p\xc3\xa4\xc3\xa4syst\xc3\xa4 varsinaiseen B-sarjaan. Sarjan voittaja nimettiin Suomen B-mestariksi ja se kuten my\xc3\xb6s kilpailussa toiseksi sijoittunut joukkue nousivat A-sarjaan.'